钦定古今图书集成/明伦汇编/官常典/第534卷 > 张龙
## 钦定古今图书集成/明伦汇编/官常典/第534卷 > 张龙

按《明外史》本传：“龙濠人。从渡江，定常州、宁国、婺州，皆
有功。从征江州，为都先锋。平武昌，授花枪所千户。从
平淮东，守御海安。与张士诚将战于海口，擒彭元帅，
俘其卒数百。进攻通州，击斩贼将。擢威武卫指挥佥
事，从平山东、河南。大兵克潼关，以龙副留守。洪武三
年，调守凤翔，改凤翔卫指挥。贺宗哲悉众围城，婴城”
固守。宗哲攻北门，龙出兵搏战，矢伤右胁，不为动，遂
大败之。进克凤州，擒李参政等二十馀人。大将军达
入沔州，遣龙别将一军，由凤翔入连云栈，攻兴元，降
其守将刘思忠。蜀将吴友仁来寇，龙击却之。友仁复
悉兵薄城，大治攻具，龙从北门突出，绕友仁军后，敌
尽弃甲仗走。自是不复窥兴元。召佥大都督府事。十
一年副曹国公文忠征西番、洮州。论功，封凤翔侯，禄
二千石，世指挥使。复从颍川侯友德平云南，镇七星
关。破大理、鹤庆，平诸洞蛮，加禄五百石，予世券。二十
年从宋国公胜出金山，降纳哈出。明年，胜调降军征
云南，次常德，叛去。龙追至重庆，收捕之。明年剿平红
边江沙西紫山寨。又明年屯田平越、镇远等州，议置
龙里卫。都匀乱，佐蓝玉讨平之。以老疾请告，三十年
卒。